[{"text_idx": "#000000", "text": "AvalehtInsaiderMultikultuurses AU\u0308Es on vegan-tooteid ootamas suured vo\u0303imalused"}, {"text_idx": "#000001", "text": "Multikultuurses AU\u0308Es on vegan-tooteid ootamas suured vo\u0303imalused"}, {"text_idx": "#000002", "text": "Lo\u0303una-Eesti kuplite vahel Tsooru ku\u0308lje all tegutseb endises Lepistu koolimajas Roosiku s\u030cokolaadivabrik, kus valmivad vegan-mahes\u030cokolaadid on vallutanud nii Jaapani kui ka Araabia U\u0308hendemiraatide kauged eksporditurud."}, {"text_idx": "#000003", "text": "S\u030cokolaadivabriku asutaja Aivo Alev on oma kuuelapselise pere vajadusi arvestades va\u0308lja to\u0308o\u0308tanud terve rea ainulaadseid retsepte, mis on loodud just veganeid silmas pidades. Enne Dubai poole vaatamist saadi esimene suurem ekspordikogemus Jaapanist ning sealsed mu\u0308u\u0308gimahud on kasvanud aasta-aastalt pea 20 protsenti."}, {"text_idx": "#000004", "text": "Roosiku turundusjuhi ja partneri Reet Kasekampi so\u0303nul osatakse va\u0308listurgudel hinnata kvaliteetset tumedat s\u030cokolaadi, mida teadlikumad tarbijad peavad to\u0303eliseks supertoiduks. \u201cKuid mo\u0303istsime o\u0303ige pea, et Jaapanist u\u0308ksi meile ei piisa ning nii sattusimegi EASi lehele, kus fookuses oli programm \u201cSu\u0308steemne eksport AU\u0308Esse\u201d,\u201d meenutab Reet, kelle so\u0303nul tundus programm va\u0308ikeettevo\u0303ttele sobiv, sest esmase ekspordiedu ja\u0308rel jo\u0303udis kohale arusaam, et ettevo\u0303ttel puuduvad kogemused ja teadmised, kuidas su\u0308steemselt ja\u0308rgmistele turgudele siseneda."}, {"text_idx": "#000008", "text": "Araabia U\u0308hendemiraadid on toidutootjate fookuses, sest riik impordib 80% toidust. LIsaks meelitas AU\u0308E poole vaatama ka sealne ostujo\u0303ud, sest Roosiku s\u030cokolaadid on to\u0303elised premium-tooted, kuhu pole lisatud lisaaineid ega o\u0303lisid vo\u0303i muid kunstlikke maitsetugevdajaid. \u201cMeie sortimenti kuuluvad tumedad mahes\u030cokolaadid on maitselt pehmed, mitte mo\u0303rud. Na\u0308iteks Roosiku mustikatoors\u030cokolaad, mis jo\u0303udis Gulfoodi messil innovatsiooniauhinna finalistide hulka, sisaldab rohkem mustikaid, kui s\u030cokolaad ise kaalub.\u201d Seega on toote omahind ko\u0303rge ning hinnasilt ka vastav, mis va\u0308listab hinna osas konkureerimise suurtootjatega nagu Fazer, Lindt vo\u0303i Kalev."}, {"text_idx": "#000009", "text": "Dubai multikultuurse u\u0308hiskonna peale mo\u0303eldes sai selgeks, et va\u0308hemalt s\u030cokolaad on selline toode, mida ko\u0303ik vo\u0303iksid nautida, olenemata usulistest vo\u0303i sotsiaalsetest piirangutest. \u201cLisaks ma\u0308ngib Dubai puhul va\u0308ga suurt rolli turism, seega tasub seal silma paista, sest see vo\u0303ib avada hoopis uusi turuvo\u0303imalusi,\u201d paneb Reet teistele ekspordihuvilistele su\u0308damele. Juba enne turuga tutvumise visiiti sai Roosiku po\u0303hjaliku turuanalu\u0308u\u0308si konkureerivate toodete kohta, sisaldades infot nende mu\u0308u\u0308gikanalite ja hinnastamise kohta ning isegi fotosid riiulipindade osakaalu ja paigutuse kohta."}, {"text_idx": "#000011", "text": "U\u0308ks osa eelto\u0308o\u0308st ho\u0303lmas ka tutvumist Araabiamaade kultuuriliste tavade ja a\u0308rietiketiga, millest oli palju kasu suurimal toidumessil Gulfood osalemisel. \u201cStendi ku\u0308lastas palju kohalikke ja o\u0303nneks oskasime nende kultuuriliste eripa\u0308radega arvestada. Samas toimusid ko\u0303ik a\u0308rikohtumised ja la\u0308bira\u0308a\u0308kimised eurooplastega, keda leidub Dubai ettevo\u0303tetes ku\u0308llaga.\u201d Lisaks tuli kohalike tavade tundmine kasuks ka suhtlemisel sealsete sotsiaalmeedia suunamudijatega, kellest mo\u0303ned on lausa kohaliku superstaari seisuses."}, {"text_idx": "#000013", "text": "Programm \u201cSu\u0308steemne eksport\u201d avab uksed ka kaugematele turgudele"}, {"text_idx": "#000016", "text": "Edasiste plaanide osas on Roosikul kavas vaadata Euroopa turgude poole, sest omandatud on kuldava\u0308a\u0308rt planeerimisoskused ja teadmine, kuidas ekspordistrateegiat koostada. Vegan-toodetele na\u0308eb Reet terendamas suurt turupotentsiaali, sest na\u0308iteks AU\u0308Es ja teistes sarnastes riikides on loomsetele toiduainetele kehtimas palju piiranguid. \u201cLa\u0308his-Ida piirkonna vallutamiseks on Dubai ideaalne va\u0308rav, na\u0308iteks Gulfoodil on kogu regioon alati esindatud \u2013 seega lihtsalt peab seal kohal olema. Meie tulevik na\u0308eb ette sisenemist HoReCa sektorisse, laienemist nis\u030cipoodidesse ja oma toote sidumist luksusliku elustiiliga \u2013 selleks tahame teha ise rohkem turundust ning mu\u0308u\u0308gitoetust, et edasi laieneda Saudi Araabiasse, Kuveiti ja Katari,\u201d na\u0308eb Reet tulevikuvo\u0303imalusi."}]